**NOTA DE FUNDAMENTARE**

**la proiectul pentru modificarea Hotărârii Guvernului nr. 624/2020**

**cu privire la aprobarea Cerințelor de calitate pentru preparate și produse din carne**

|  |
| --- |
| **1. Denumirea sau numele autorului și, după caz, a/al participanților la elaborarea proiectului actului normativ** |
| Proiectul de hotărâre de Guvern pentru modificarea Hotărârii Guvernului nr. 624/2020 cu privire la aprobarea Cerințelor de calitate pentru preparate și produse din carne este elaborat de către Ministerul Agriculturii și Industriei Alimentare.Subdiviziunea: Direcția industria alimentară. |
| **2. Condițiile ce au impus elaborarea proiectului actului normativ** |
| 2.1. Temeiul legal sau, după caz, sursa proiectului actului normativ |
| Proiectul este elaborat în conformitate cu acțiunea nr. 142 din Planul Național de Reglementare aprobat prin Hotărârea Guvernului nr. 841/2024 cu privire la aprobarea Planului național de reglementări pentru anul 2025 pentru soluționarea deficiențelor legislative cu care se confruntă producătorii, precum și urmare a demersurilor din partea acestora.Totodată menționăm că proiectul dat este elaborat în temeiul art. 7, 8 și 13 din Legea nr. 306/2018 privind siguranța alimentelor (Monitorul Oficial al Republicii Moldova, 2019, nr. 59-65, art.120). |
| 2.2. Descrierea situației actuale și a problemelor care impun intervenția, inclusiv a cadrului normativ aplicabil și a deficiențelor/lacunelor normative |
|  Elaborarea Proiectului are ca scop ajustarea și actualizarea actualelor prevederi din Cerințele de calitate pentru preparate și produse din carne. Trasabilitatea, siguranța și calitatea produselor alimentare, accesarea piețelor externe, protecția intereselor consumatorilor reprezintă preocupări din ce în ce mai actuale pentru autoritățile statului, asociațiile de producători și procesatori. Sectorul se confruntă cu presiuni concurențiale crescânde pe plan extern, o diversitate sporită de produse disponibile la raft, costuri de producție în creștere, în special în sectorul producției cărnii și un consumator mult mai sofisticat.  Concurența neloială se manifestă prin importul de preparate și produse din carne de o calitate mai joasă cu un preț de asemenea mai mic, în comparație cu produsele autohtone care au o calitate, cât și preț mai mare. Consumatorii, în mare parte, pun accentul pe preț și de aceea aleg să cumpere produsele cu un preț mai accesibil. Conform datelor prezentate de Biroul Național de Statistică (BNS), se poate observa o creștere în perioada anilor 2021-2023 a fabricării preparatelor și produselor din carnea se vedea tabelul nr.1.  Importul de preparate și produse din carne este prezentat in tab nr. 2Tabelul nr.1 *Producția pentru preparate și produse din carne*

|  |  |  |  |
| --- | --- | --- | --- |
| **Denumire, unitate de măsură** | **2021** | **2022** | **2023** |
| Salamuri, crenvurști și cârnăciori, t | 17847,2 | 21074,1 | 20428,6 |
| Mezeluri semiafumate, t | 5932,5 | 6204,6 | 5527,4 |
| Mezeluri afumate, t | 1522,7 | 1712,3 | 1385,2 |
| Alte mezeluri, t | 134,1 | 378,4 | 295,4 |
| Leberwurști și produse similare din ficat, t | 90,2 | 157,4 | 160,6 |
| Jamboane, spete de porcine și părți din acestea, nedezosate, uscate, sărate sau afumate, t  | 386,8 | 488,6 | 528,9 |
| Piept de porc uscat, sărat sau afumat, t | 835,1 | 983,4 | 999,8 |
| Altă carne de porc uscată, sărată sau afumată, t | 1181,3 | 1358,9 | 1159,7 |
| Carne de bovine uscată, sărată sau afumată, t | 48,5 | 41,9 | 39 |
| Alte feluri de carne uscate, sărate sau afumate, t | 600,2 | 620,9 | 637,7 |
| Preparate și conserve din carne de pasăre, t | 105,4 | 230,4 | 287 |
| Preparate și conserve din carne de porc, t | 216,7 | 271,5 | 184,1 |
| Semipreparate din carne tocată, inclusiv carne tocată și preparate din ele, t | 6965,5 | 8191,8 | 8344,6 |
| Semipreparate în bucăți mici, t | 2024,7 | 2358,9 | 2965,9 |
| Semipreparate în bucăți mici din carne de pasăre, t | 3170,5 | 1142,4 | 1258,8 |
| Paste făinoase cu umplutură, t | 3292,9 | 4309,8 | 5260,4 |

Tabelul nr.2 *Importul pentru preparate și produse din carne*

|  |  |  |  |
| --- | --- | --- | --- |
| **Denumire, unitate de măsură** | **2021** | **2022** | **2023** |
| Slănina fără părți slabe, grăsime de porc și de pasăre, netopite și nici altfel extrase, proaspete, refrigerate, congelate, sărate sau în saramură, uscate sau afumate, t | 1508,97 | 1593,53 | 1950,92 |
| Carne și organe comestibile, sărate sau în saramură, uscate sau afumate, t | 80,15 | 132,08 | 127,33 |
| Cârnați, cârnăciori, salamuri și produse similare, din carne, din organe, din sânge, t | 262,66 | 335,53 | 395,7 |
| Alte preparate și conserve din carne, din organe, din sânge, t | 2771,02 | 3183,92 | 2070,58 |
| Paste alimentare, chiar fierte sau umplute (cu carne sau cu alte substanțe) sau chiar altfel preparate, precum spaghete, macaroane, fidea, lasagna, gnochi, ravioli, caneloni; cuscus, chiar preparat, t | 9669,52 | 9087,69 | 8440,99 |

 Analizând datele din Tabelul 2, concluzionăm următoarele:- pentru cârnați, cârnăciori, salamuri și produse similare cantitatea importată s-a mărit cu 50,6% din 2021 până în 2023 iar la slănină refrigerată, congelată, sărată sau în saramură, uscată sau afumată se observă o creștere a cantității importate cu 29,2 % din 2021 până în 2023;- pentru carne și organe comestibile, sărate sau în saramură și produse similare, din carne importul a crescut cu 64,7% din 2021 până în 2022 și s-a micșorat cu 3,6% din 2022 până în 2023;- pentru preparate și conserve din carne cantitatea importată a crescut cu 15% din 2021 până în 2022 și s-a micșorat cu 35% din 2022 până în 2023;- pentru paste alimentare, chiar fierte sau umplute (cu carne sau cu alte substanțe) sau chiar altfel preparate, precum spaghete, macaroane, fidea, lasagna, gnochi, ravioli, caneloni importul s-a micșorat cu 12,7% din 2021 până la 2023.Actele normative actuale aplicabile pentru aprobarea cerințelor de calitate, sunt următoarele: ***Legea nr. 306/2018*** *privind siguranța alimentelor,* care, în materie de produse alimentare, stabilește principiile generale de reglementare a domeniului produselor alimentare și al hranei pentru animale și a siguranței acestora, precum și oferă posibilitatea pentru producătorii din domeniul alimentar de a primi/oferi garanții de siguranță pentru produsele alimentare în raporturile bilaterale de comerț atât pe plan național cât și pentru cei din străinătate, în baza unor mecanisme de echivalență reciprocă; ***Legea nr. 279/2017*** *privind informarea consumatorului cu privire la produsele alimentare,* cu modificările ulterioare, care definește cerințele și responsabilitățile generale ce reglementează informațiile referitoare la produsele alimentare, în special etichetarea produselor alimentare, stabilind informațiile obligatorii referitoare la produsele alimentare pentru asigurarea unui înalt nivel de producție a consumatorilor, luând în considerare diferențele de percepție și nevoia de informații ale acestora, asigurând în același timp buna funcționare a pieței Republicii Moldova; ***Legea nr. 221 /2007*** *privind activitatea sanitar-veterinară;* ***Legea nr. 296/2017*** *privind cerințele generale de igienă a produselor alimentare,* prezenta Lege stabilește cerințele generale de igienă a produselor alimentare pentru operatorii din businessul alimentar, ținându-se cont de următoarele reglementări:a)asigurarea siguranței produselor alimentare pe tot lanțul alimentar;b)implementarea generală a procedurilor bazate pe principiile analizei pericolelor și stabilirii punctelor critice de control (Hazard Analysis and Critical Control Points, în continuare - HACCP), împreună cu aplicarea bunelor practici de igienă. ***Legea nr. 182/2019*** *privind calitatea apei potabile*, scopul prezentei legi constă în asigurarea durabilă a conformității calității apei potabile prin crearea unui cadru legal flexibil și transparent și are ca obiectiv protecția sănătății umane împotriva efectelor nefaste ale contaminării apei potabile prin asigurarea inofensivității și purității acesteia. ***Hotărârea Guvernului nr. 724/2024*** *pentru aprobarea Regulamentului sanitar privind nivelurile maxime pentru anumiți contaminanți din produsele alimentare*, ce reglementează contaminanții care se conțin sau pot fi prezenți în produsele alimentare și nivelurile maxime ale unor contaminanți din produsele alimentare. ***Hotărârea Guvernului nr. 229/2013*** *pentru aprobarea Regulamentului sanitar privind aditivi alimentari* și Ordinul Ministerului Sănătății nr. 127/2024 cu privire la listele de aditivi alimentari admiși pentru utilizare în produsele alimentare inclusiv și substanțele suport admise în aditivi alimentari, enzime alimentare sau arome alimentare și condițiile de utilizarea a acestora. Totodată, în adresa Ministerului Sănătății a fost remisă o solicitare cu lista actelor normative care urmează a fi revizuite și actualizate, conform domeniului de competență. (*Hotărârea Guvernului nr. 278/2013* pentru aprobarea Regulamentului sanitar privind materialele şi obiectele din plastic destinate să vină în contact cu produsele alimentare; *Hotărârea Guvernului nr. 594/2014* pentru aprobarea Regulamentului sanitar privind buna practică de fabricație a materialelor şi a obiectelor destinate să vină în contact cu produsele alimentare; *Hotărârea Guvernului nr. 493/2017* pentru aprobarea Regulamentului sanitar privind materialele și obiectele fabricate din folie de celuloză regenerată care vin în contact cu produsele alimentare; *Hotărârea Guvernului nr. 548/2017* pentru aprobarea Regulamentului sanitar privind limitarea utilizării anumitor derivați epoxidici în materialele și obiectele destinate să vină în contact cu produsele alimentare; *Hotărârea Guvernului nr. 580/2017* pentru aprobarea Regulamentului sanitar privind materialele și obiectele care conțin monomerul clorură de vinil și care vin în contact cu produsele alimentare; *Hotărârea Guvernului nr. 493/2015* pentru aprobarea Regulamentului sanitar privind obiectele din ceramică, sticlă, porțelan, faianță, emailate şi vitrificate care vin în contact cu produsele alimentare; *Hotărârea Guvernului nr. 945/2018* pentru aprobarea Regulamentului sanitar privind materialele și obiectele active și inteligente destinate să vină în contact cu produsele alimentare. ) |
| **3. Obiectivele urmărite și soluțiile propuse** |
| 3.1 Principalele prevederi ale proiectului și evidențierea elementelor noi |
| Proiectul are drept scop eliminarea neconcordanțelor identificate în Hotărârea Guvernului 624/2020 cu prevederile altor acte normative, prin urmare:- Se completează cu pozițiile tarifare: 0209 – slănina fără părți slabe, grăsime de porc și de pasăre, netopite și nici altfel extrase, proaspete, refrigerate sau congelate, sărate sau în saramură, uscate sau afumate; 0210 – carne și organe comestibile, sărate sau în saramură, uscate sau afumate; 160100 – cârnați, cârnăciori, salamuri și produse similare, din carne, din organe sau din sânge, din Nomenclatura combinată a mărfurilor, aprobată prin Legea nr. 172/2014, cu modificările ulterioare, care sunt destinate consumului uman, provenite atât din producția autohtonă, cât și de import.- Se completează cu două noțiuni noi: „salam tartinabil” și „emulsie proteină-grăsime”, iar trei noțiuni se modifică: „preparate din carne maturate”, „preparate din carne în aluat”, „pâine din carne” și noțiunea de „jumări” se abrogă deoarece aceasta se regăsește deja în alt act normativ, în Hotărârea de Guvern nr. 435/2010 privind aprobarea Regulilor specifice de igienă a produselor alimentare de origine animală. - Se includ trimiteri la Legea nr. 279/2017 privind informarea consumatorului cu privire la produsele alimentare deoarece în acest act normativ sunt specificate prevederi referitoare la indicarea corectă a denumirii comerciale a produselor. - Se includ prevederi referitoare la înregistrările care permit identificarea produsului și oferirea dovezilor documentare privind respectarea cerințelor de calitate conform art. 131 al. (3) din Legea nr. 306/2018 privind siguranța alimentelor.- Revizuirea referințelor la actele normative abrogate și substituirea cu actele normative în vigoare, de exemplu: Hotărârea de Guvern nr. 520/2010 cu privire la aprobarea Regulamentului sanitar privind contaminanții din produsele alimentare se substituie cu Hotărârea de Guvern nr. 724/2024 pentru aprobarea Regulamentului sanitar privind nivelurile maxime pentru anumiți contaminanți din produsele alimentare.- Se completează cu acte normative aferente prevederii, de exemplu: Legea nr. 182/2019 privind calitatea apei potabile; Hotărârea de Guvern nr. 538/2009 pentru aprobarea Regulamentului sanitar privind suplimentele alimentare.- Se includ prevederi privind valabilitatea preparatelor, produselor din carne și cu conținut de carne în funcție de condițiile de păstrare, care sunt stabilite conform prevederilor de la art. 13, alin. (1) și (2) din Legea nr. 306/2018.- Se operează modificări la anumiți indicii fizico-chimici din anexa nr. 2 pentru preparate și produse din carne, care vor facilita activitatea agenților economici din domeniu.Prevederile care urmează a fi completate în proiect vor avea un impact pozitiv asupra consumatorului și a producătorului. Stabilirea cerințelor de calitate clare vor ajuta producătorul să se conformeze acestora iar organele de control – respectarea cerințelor. |
| 3.2. Opțiunile alternative analizate și motivele pentru care acestea nu au fost luate în considerare |
| În contextul celor menționate, se constată că opțiuni alternative nu au fost identificate. Respectiv, alte modalități de soluționare a problemei definite și descrise mai sus nu sunt relevante. |
| **4. Analiza impactului de reglementare**  |
| 4.1. Impactul asupra sectorului public |
| Implementarea și monitorizarea cerințelor de calitate pentru preparatele și produsele din carne reprezintă un pas esențial pentru asigurarea unui sector alimentar sigur și competitiv. Este necesară o colaborare între autoritățile competente, producători și consumatori pentru a garanta că produsele din carne sunt de calitate superioară și conforme cu cerințele legale.Modificările propuse nu necesită modificarea altor acte normative și nici nu presupun modificări structurale sau instituționale ale sistemului administrației publice. |
| 4.2. Impactul financiar și argumentarea costurilor estimative |
|  Implementarea proiectului nu necesita cheltuieli financiare. |
| 4.3. Impactul asupra sectorului privat |
| Proiectul dat va influența în mod diferit grupele social-economice, reieșind din interesele sale bine stabilite:- Consumatorii, care își manifestă interesul firesc în protejarea sănătății umane, prin utilizarea corectă a preparatelor și produselor din carne, care nu prezintă un risc pentru consumul uman.- Agenții economici ce activează în lanțul alimentar, care vor trebui să respecte și să își conformeze activitatea la noile cerințe impuse.- Autoritățile publice interesate care au obligația de a elabora și a pune în aplicare politicile de susținere ale agenților economici cu activitate în domeniul respectiv și organele instituțiilor de stat, cu abilități în domeniul controlului preparatelor și produselor din carne.Aprobarea proiectului de hotărâre de Guvern are ca scop ajustarea cadrului normativ de implementare necesar pentru asigurarea concordanței cu prevederile legislației în vigoare, fapt care nu va pune presiune financiară asupra producătorilor/importatorilor.În procesul de elaborare a prezentului proiect, au avut loc consultări și ședință în data de 10 octombrie 2024 la care s-a făcut Procesul Verbal unde au fost indicate toate modificările solicitate. La ședință au participat Agenția Națională pentru Siguranța Alimentelor; Centrul Național sănătatea Animalelor, Plantelor și Siguranța Alimentelor; Centrul de Metrologie Aplicată și Certificare, Patronatul Întreprinderilor Industriei Prelucrătoare de Carne.La solicitarea asociației am avut loc încă o ședință repetate pe data de 22 ianuarie 2025 unde au participat membrii asociației și am discutat prevederile care vor fi modificate în Hotărârea de Guvern nr. 624/2020 cu privire la aprobarea Cerințelor de calitate pentru preparate și produse din carne. În urma discuțiilor cu agenții economici, aceștia au menționat că modificările operate în proiect nu vor genera costuri suplimentare la producerea produselor și preparatelor din carne, iar modificarea indicilor din anexa nr. 2 vor facilita activitatea acestora. Conform ultimelor modificări a Legii nr. 306/2018 privind siguranța alimentelor, art. 131, al. 8, sunt indicate informațiile obligatorii care trebuie să fie prezente în certificatul de calitate, acesta nu generează costuri suplimentare pentru agenții economici întrucât ei comunică despre faptul că se conformau acestei proceduri și înainte de modificare a actului normativ.Rapoartele de încercări de laborator, agenții economici le efectuează conform planului de autocontrol iar prețul lunar a acestui raport poate să fie în intervalul de 4000-6000 lei în dependență de numărul de produse și de tipul de analiză efectuat. |
| 4.4. Impactul social |
| 4.4.1. Impactul asupra datelor cu caracter personal |
| Nu există impact asupra datelor cu caracter personal, sau cel puțin aceste norme nu afectează acest domeniu. |
| 4.4.2. Impactul asupra echității și egalității de gen |
| Nu există impact asupra echității și egalității de gen, sau cel puțin aceste norme nu afectează acest domeniu. |
| 4.5. Impactul asupra mediului |
| Nu este aplicabil |
| 4.6. Alte impacturi și informații relevante |
| Nu este aplicabil |
| **5. Compatibilitatea proiectului actului normativ cu legislația UE**  |
| 5.1. Măsuri normative necesare pentru transpunerea actelor juridice ale UE în legislația națională |
| Nu este aplicabil. Prezentul proiect nu presupune armonizarea legislației naționale la prevederile legislației Uniunii Europene. |
| 5.2. Măsuri normative care urmăresc crearea cadrului juridic intern necesar pentru implementarea legislației UE |
| Nu este aplicabil |
| **6. Avizarea și consultarea publică a proiectului actului normativ** |
| Anunțul privind intenția de elaborare a proiectului de modificare a fost publicate pe pagina web a Ministerului Agriculturii și Industriei Alimentare și pe particip.gov.md(<https://particip.gov.md/ro/document/stages/anunt-privind-initierea-elaborarii-proiectului-de-hotarare-privind-modificarea-hotararii-guvernului-nr6242020-cu-privire-la-aprobarea-cerintelor-de-calitate-pentru-preparate-si-produse-din-carne/13336>) .Proiectul a fost publicat pentru consultări publice pe portalul particip.gov.md, cu informarea autorităților publice centrale vizate, mediului de afaceri, inclusiv asociațiile de profil și societatea civilă (<https://particip.gov.md/ro/document/stages/ministerul-agriculturii-si-industriei-alimentare-prezinta-pentru-consultari-publice-proiectul-hotararii-guvernului-cu-privire-la-modificarea-hotararii-guvernului-nr-6242020-cu-privire-la-aprobarea-cerintelor-de-calitate-pentru-preparate-si-produse-din-carne/13685>).Nota de fundamentare și proiectul urmează a fi publicate pentru consultări publice pe portalul particip.gov.md, cu informarea autorităților publice centrale vizate, mediului de afaceri, inclusiv asociațiile de profil și societatea civilă.  |
| **7. Concluziile expertizelor** |
| În conformitate cu art. 36 al Legii nr. 100/2017 cu privire la actele normative, proiectul urmează să fie supus expertizei anticorupție de către Centrul Național Anticorupție.În conformitate cu art. 37 al Legii nr. 100/2017 cu privire la actele normative, proiectul urmează să fie supus expertizei juridice de către Ministerul Justiției.  |
| **8. Modul de încorporare a actului în cadrul normativ existent** |
| Aprobarea proiectului de hotărâre de Guvern nu presupune operarea unor modificări în cuprinsul altor acte normative. |
| **9. Măsurile necesare pentru implementarea prevederilor proiectului actului normativ** |
| Potrivit prevederilor din proiect, autoritatea competentă responsabilă de realizarea controalelor este Agenția Națională pentru Siguranța Alimentelor, care își planifică aceste controale oficiale, precum și mijloacele financiare necesare pentru efectuarea acestora. |

**Secretar de Stat Andrian DIGOLEAN**

*Ex. Oglinda Maria*

*Tel.022-204-540*